ওয়েব ডেস্ক: খান্না মোড়ে রাস্তার ওপর হাট বসানো নিয়ে দুপক্ষের মধ্যে গণ্ডগোল, হাতাহাতি। বৃহস্পতিবার রাতের ঘটনায় এলাকায় উত্তেজনা তৈরি হয়। ঘটনাস্থলে যায় বড়তলা থানার পুলিস। পুলিস সূত্রে খবর অনুযায়ী জানা গিয়েছে, নন্দবাগান এলাকার দুই গোষ্ঠীর মধ্যে জামা কাপড়ের হাট বসানো নিয়ে গণ্ডগোল চলছিল অনেকদিন ধরেই। বৃহস্পতিবার রাত এগারোটায় তা চরম চেহারা নেয়। গালিগালাজ থেকে শুরু হওয়া অশান্তি গড়ায় হাতাহাতিতে। অবরোধ করা হয় রাস্তা। পুলিস গিয়ে পরিস্থিতি সামাল দেয়। এই ঘটনায় দুপক্ষই একে অপরের বিরুদ্ধে মামলা দায়ের করেছে। ৩ জনকে আটক করে পুলিস।